Det var vrede over en politianmeldelse, der i sommers fik temperamentet til at løbe løbsk for en 50-årig mand på en parkeringsplads i Brovst. Her så han tilfældigvis en mor og en datter i en bil, som han kendte fra tidligere. Den 50-årige mand, der kommer fra Aalestrup, kørte ind foran kvindernes bil, og stoppede den. Herefter begyndte han at banke i bilen, og råbte ”stikker” og andre skældsord. Han rykkede i vinduesviskeren, og da moren steg ud af bilen for at tale manden til rette, skubbede han hende op på bilen, og gav hende flere knytnæveslag i ansigtet. Kvinden brækkede kæben ved overfaldet, og blev indlagt og måtte opereres. Overfaldet fandt sted den 21. juli på Østergade i Brovst. Manden har lige siden anholdelsen siddet varetægtsfængslet. Han tog sig betænkningstid i forhold til dommen. Den 50-årige blev også dømt for at have stjålet 5.500 kroner fra datteren. Manden blev midlertidigt løsladt efter afgørelsen i dag. Han skal afsone resten af dommen på et senere tidspunkt. - Dommeren mente ikke, at der var grundlag for fortsat fængsling, oplyser Lotte Nielsen fra Nordjyllands Politis anklagemyndighed. Manden var i øvrigt prøveløsladt for berigelseskriminalitet. Han er tidligere også dømt for både vold og trusler. Den 50-årige mand kendte kvinderne fra tidligere, fordi mandens papsøn havde været kærester med datteren.

Referat:
En 50-årig mand skal seks måneder bag tremmer, efter han har forulempet en mor og datter med trusler og vold.